Jisösnöŋ Juda ambazip tosatŋan möt narim waŋgigeri,
yeŋgöra keu kewö jii mötket,
“Nöŋgö Buŋa keunan uruŋine geiga miaŋgöreŋ qekötahöba kinje ewö,
mönö ölŋa nöŋgö gwarekurupni akze.
Mewö mala keu ölŋaŋgö könaŋi möt kutugetka Buŋa keu ölŋan iŋini bölöŋaŋgö kösönöhök pösat eŋgiiga solanŋi (fri) aka malme.”
Mewö jii möta meleŋda kewö jiget,
“Nini Abrahamgö gwölönarökurupŋi mala könagesö walŋi akzin.
Mewögöra azi kunöŋ kösö gwarö mem neŋgiiga maljinaŋgö jizani,
mi qahö.
Nini mönö nalö kunöŋ etqeqeŋi mewö qahö aka malin.
Aiga gi denöwögöra aka kewö jizan,
‘Kösönöhök pösat eŋgiiga solanŋi aka malme?’
Keu mi qahö dop kölja.”
Mewö jigetka kewö meleŋ eŋgiyök,
“Nöŋön keu öl töhönŋi kun kewö jibi mötket:
Siŋgisöndok akzei,
körek yeŋön siŋgisöndokö welenqeqe omaŋi töwa qahö aketka miaŋgö kösöŋan köpeim eŋgimakza.
Köpeim eŋgimakzapmö,
welenqeqenöŋ toŋaŋgö miri uruŋe nalö dop qahö mal öŋgöma.
Nanŋi Nahönŋan ölöp miriŋe nalö teteköŋi qahö malma.
“Nahönŋan bölöŋaŋgö kösönöhök pösat eŋgiiga solanime ewö,
eŋön mönö ölŋa kösö gwarö qahö solanŋi (fri) aka malme.
Iŋini Abrahamgö gwölönarökurupŋi maljei,
mötzalmö,
bölöŋan uruŋini gwözöŋjawaŋgöra nöŋgö Buŋa keunan mösösönihim eŋgiba kondondoŋgöba erakza.
Könaŋi miaŋgöra mönö kapaŋ köla ni nuŋgubingö mötze.
Nöŋön Iwinaŋgö qöhöröŋe mala yuai eka mala korali,
miaŋgö keuŋa jimakzal.
Eŋön mewöyök iwiŋinan keu jii mötkeri,
miaŋgö dop ahakze.”
Jisösnöŋ mewö meleŋ eŋgiiga kewö jiget mörök,
“Abrahamnöŋ mönö nanine iwiambönini akza.”
Mewö jiget möta jiyök,
“Iŋini Abrahamgö gwölönarökurupŋi akeak ewö,
mönö yaŋgö ahakmemeŋi wuataŋgögetka dop kölbawak.
Miaŋgö tandökŋi kewö akza:
Nöŋön Anutugö jitŋeyök keu möta miaŋgö dop keu ölbölŋi mi jibi mörakze.
Nalö kewöŋe iŋini kapaŋ köla azi ni nuŋgubingö mötzemö,
Abrahamnöŋ mewö qahö ahök.
Nanŋini iwiurupŋinaŋgö ahakmeme miyök wuataŋgöba malje.”
Mewö jiiga jiget mörök,
“Serowilinöŋ qahö ahuba iwi qahö (bastet) mi qahö akzinmö,
Iwininambuk maljin.
Anutunöŋ mohok-kun nanŋak iwi ak neŋgiza.”
Mewö.
Jisösnöŋ kewö jii mötket,
“Anutunöŋ nanŋak iwi ak eŋgibawak ewö,
nöŋön yaŋgöreŋök eta asuhuyalaŋgöra mönö ölöp ni uru jöpaköm niŋgibeak.
Nani ösumnöŋ nam köliga qahö asuhuyalmö,
Anutunöŋ melaim niŋgiiga eta maljal.
Keu jimakzali,
mi wuanöŋgöra möt asaribingö lömbörimakze?
Nöŋgö keunan uruŋini undeŋjawaŋgöra mi möt kutubingö ölan qeba zikzik tökömakze.
Mewögöra mi möt asaribingö osimakze?
“Mönö iwiŋini Bölöŋi Toŋaŋgö buŋaya akze.
Sihim kömbönaŋinan mönö iwiŋinaŋgö sihimŋi bölöŋi wuataŋgöbingöra ahöza.
Yaŋön könakönahiŋeyök ambazip eŋguget kömukömu azia aka kota malja.
Keu ölŋan uruŋe qahö kinjawaŋgöra aka keu ölŋi oŋgita loloŋqaloloŋ kinja.
Muneŋ jiji azia aka muneŋ jijigö iwiŋi akzawaŋgöra muneŋ jimakzawi,
mi mönö nanŋi uruŋaŋgöra jimakza.
“Yaŋön muneŋ jimakzapmö,
nöŋön keu ölŋi jimakzal aigun iŋini ni qahö möt narim niŋgimakze.
Iŋini körekŋan nöŋgö könani kewö kondelbingö osize:
Yaŋön siŋgisöndok aka keuŋambuk malja.
Könaŋamni mewö jaruzemö,
nöŋön keu ölŋi jimakzali,
mi mönö wuanöŋgöra qahö möt narim niŋgize?
“Kunŋan Anutugö buŋa akzawi,
yaŋön mönö Anutugöreŋ keu kezap ala mörakza.
Iŋini Anutugö buŋa qahö akzeaŋgöra aka keu mi qahö möta möt asarimakze.”
Mewö.
Jisösnöŋ Juda ambazip yeŋgö könaŋini indeliga likepŋi meleŋda kewö jiget mörök,
“Gi Samaria prowinsgö loloŋqaloŋ azia aknöŋga ömewörömenöŋ uruge geiga maljan.
Mewö jiba dopŋe jizin me qahöwi,
mi ölöp nangak jinöŋ mörin.”
Mewö möta kewö meleŋnök,
“Ömenöŋ urune qahö geiga maljal.
Ni Iwinanök göda qem waŋgiba maljal aigun töndup eŋön gamu qem niŋgimakze.
Mewö ahakzemö,
nanak qetbuŋanambuk akŋamgö jaram qahö timakzal.
Mohot kunŋan mewö akŋamgö bimŋi qeba malja.
Azi yaŋön mohot kewöt niŋgiba ‘Dop köljan,’
jiba jim teköm niŋgimakza.
Nöŋön keu öl töhönŋi kun kewö jibi mötket:
Kunŋan nöŋgö Buŋa keuni tem köla wuataŋgömakzawi,
yaŋön mönö nalö kunöŋ kömup köhöikŋaŋgö buŋaya qahö akŋa.”
Mewö meleŋniga Juda jitŋememe yeŋön Jisös kewö jiget mörök,
“Abraham aka kezapqetok ambazip yeŋön kömuget aigun göŋön töndup kewö jinöŋga siksauk akza,
‘Kunŋan nöŋgö Buŋa keuni tem köla wuataŋgömakzawi,
yaŋön nalö kunöŋ kömup köhöikŋaŋgö buŋaya qahö akŋa.’
Mewö jizanaŋgöra gi öme kunöŋ uruge geiga maljan.
Mi dölki ölöp möt asarizin.
Neŋgö bömönini Abraham kömuyöhi,
göŋön mönö i oŋgita yaŋgö ketaŋamŋi akzan me?
Kezapqetok yeŋön mewöyök kömuget.
Gi nangahöra mötnöŋ öŋgöiga ‘Ketaŋi niŋia akzal?’
jiba mötzan?”
Mewö jiget möta kewö meleŋnök,
“Nanaŋgöra mötpi öŋgöiga Anutugö aködamunŋi mi nana buŋa qem aŋgubileŋak ewö,
qetbuŋani mi mönö nesak akawak.
Iwinan nanŋi aködamunŋi niŋgiyöhaŋgöra aka qetbuŋanambuk aka maljal.
Eŋön yaŋgöra ‘Neŋgö bem Anutunini akza,’
jize.
Eŋön könaŋi mi ölöp qahö möt kutumakzemö,
nöŋön i ölöp möt waŋgizal.
‘I qahö möt waŋgizal,’
jibileŋak ewö,
mönö iŋini ewö tilipqilip azi akileŋak.
Ni azi mewöŋi qahö akzalmö,
i ölöp möt waŋgizal aka yaŋgö keuŋi tem kölakzal.
Eŋgö bömönŋini Abrahamnöŋ ni gölmenöŋ eta malmamgöra mamböta nalö mi ekŋamgöra uru sösöŋgai aka malök.
Nalö kewöŋe Suepnöŋ mal köhöiiga nöŋön asuhubiga nöŋgö nalöni eka miaŋgöra söŋgaiyök.”
Mewö meleŋniga Juda jitŋememe yeŋön kewö jiget mörök,
“Yambugi (yara) 50 qahö oŋgita miaŋgö bapŋe maljan aka ‘Abraham ehal,’
jinöŋga qahö dop kölja.”
Mi möta jii mötket,
“Nöŋön keu öl töhönŋi kun kewö jibi mötket:
Abrahamnöŋ qahö asuhuiga nöŋön lök nalö miaŋgöreŋ malal.”
Mewö jii möta kötnöŋ gila qebingöra köt umburaŋgöba megetmö,
Jisösnöŋ tölapköba jöwöwöl jikegö tohoŋi mosöta ölöŋ köla anök.
Mewö.